
Finanţare pentru stagii în străinătate în cinematografie şi audiovizual
- Comunicat de presă - 

Profesioniştii din domeniile audiovizualului şi cinematografiei din România au acum ocazia de a-şi finanţa o parte din cheltuielile pentru stagii în străinătate prin schema de grant-uri a proiectului PHARE 2004/016-772.03.15 - Sub-componenta B: “Dezvoltarea şi consolidarea expertizei profesionale în domeniul audiovizual românesc”. Dosarele de candidatură trebuie trimise până la 5 iunie 2007, ora 16.
Schema de grant-uri pentru training-uri se adresează profesioniştilor din audiovizual şi cinematografie care doresc să participe la cursuri de perfecţionare în străinătate din lista de activităţi a programului MEDIA al Comisiei Europene. Activităţile care nu sunt cuprinse în acest program nu sunt eligibile. Proiectul PHARE „Dezvoltarea şi consolidarea expertizei profesionale în domeniul audiovizual românesc“ finanţează, prin această schemă, o parte din cheltuielile de deplasare, subzistenţă şi participare la cursuri.

Pentru a beneficia de finanţarea nerambursabilă, candidaţii trebuie să îndeplinească toate criteriile de eligibilitate stabilite de organizatorii cursului şi pe cele stabilite în Ghidul solicitantului. După completarea tuturor documentelor necesare, dosarul trebuie trimis în limbile română şi engleză, până la termenul-limită 5 iunie 2007, ora 16, la sediul Centrului Naţional al Cinematografiei. 
Aceasta este prima schemă în cadrul căreia se lansează un apel la candidaturi, celelalte două din acest program PHARE focalizându-se pe dezvoltarea proiectului şi distribuţia producţiilor. 

Proiectul PHARE „Dezvoltarea şi consolidarea expertizei profesionale în domeniul audiovizual românesc“ îşi propune să asigure implementarea acquis-ului comunitar în sectorul audiovizual din România. Principalul obiectiv al proiectului este consolidarea sectorului audiovizual în România şi are ca ţintă promovarea diversităţii culturale europene şi dezvoltarea unei industrii audiovizuale naţionale viabile. 

Detaliile acestui apel la candidaturi şi documentele disponibile pentru descărcare se află la: http://www.pre-mediasupport.ro .

